**VAS MEGYEI TEMETKEZÉSI KFT.**

SZOMBATHELY, FERENCZY I. U. 1.



**VAGYONÉRTÉKESÍTÉSI SZABÁLYZAT**

Szombathely, 2024.

 \_\_\_\_\_\_\_\_\_\_\_\_\_\_\_\_\_\_\_\_\_\_

 ügyvezető

1. ***A szabályzat célja***

A **Vas Megyei Temetkezési Kft**. (továbbiakban: Társaság) vagyonértékesítési tevékenységének szabályozása annak érdekében, hogy a tulajdonában lévő felesleges vagyonelemek értékesítése a jogszabályoknak megfelelően és gazdaságosan történjen.

1. ***Jogszabályi háttér***

A jelen Szabályzat a Szombathely Megyei Jogú Város Önkormányzata vagyonáról szóló 40/2014. (XII.23) önkormányzati rendeletben foglaltakra figyelemmel került megalkotásra.

1. ***A Szabályzat hatálya***

3.1. A Szabályzat tárgyi hatálya

(1) A Szabályzat hatálya a Vas Megyei Temetkezési Kft. tulajdonában lévő ingó- és ingatlan-, továbbá immateriális vagyonelemek értékesítésével kapcsolatos eljárásokra, jogügyletekre terjed ki.

(2) A Szabályzat hatálya nem terjed ki a Vas Megyei Temetkezési Kft. által készletezés céljából beszerzett anyagokra, készletekre.

3.2. A Szabályzat személyi hatálya

A Szabályzat hatálya a Vas Megyei Temetkezési Kft-vel foglalkoztatási jogviszonyban álló személyekre terjed ki.

1. ***Fogalmak***

***Ellenérték:*** A vagyontárgy értékesítésére irányuló szerződésben a tulajdonjog átruházásáért fizetendő pénzösszeg, pénzben kifejezett értékű tevékenység, vagy más szolgáltatás, illetve más vagyontárgy átruházása;

***Értékesítés:*** A vagyontárgy tulajdonjogának bármely jogcímen történő, visszterhes átruházása;

***Felesleges vagyontárgy:*** Jelen szabályozás szempontjából felesleges vagyontárgynak kell tekinteni mindazokat a tárgyi eszközöket és készleteket, amelyek a Társaság tevékenységéhez, működéséhez már nem szükségesek;

***Immateriális javak:*** A nem anyagi (kézzel nem fogható) dolgok, forgalomképes jogok, szellemi termékek;

***Vagyon:*** A Társaság tulajdonában lévő ingó- és ingatlan vagyonelemek (ide értve az immateriális javakat is) összessége.

1. ***Az értékesítés kizárólag az alábbi rendelet és rendelkezések szerint történhet:***

***Társasági vagyonra, beruházásra vonatkozó közös szabályok a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 20.§ szerint:***

20.§ (1) Gazdasági társaság tulajdonában lévő ingatlan és portfólió vagyon elidegenítésére, megterhelésére, beruházásra üzleti tervnek megfelelően kerülhet sor. Az üzleti tervben tervezett elidegenítés, megterhelés, beruházás kérdésében

1. 35 millió forint forgalmi érték felett a Közgyűlés,
2. 15-35 millió forint forgalmi érték között a gazdasági ügyeket ellátó bizottság,
3. 15 millió forint forgalmi érték alatt a polgármester dönt.

(2) Gazdasági társaság tulajdonában lévő ingatlan és portfólió vagyon üzleti tervben nem szereplő elidegenítés, megterhelés, beruházás kérdésében minden esetben a Közgyűlés dönt.

***Vas Megyei Temetkezési Kft. Alapító Okirata (2021. május 26.) alapján:***

Az Alapító határozathozatala szükséges

11.3.15 a Társaság tulajdonában álló ingatlanok, tárgyi eszközök, értékpapírok, tulajdoni részesedést jelentő befektetések vagy vagyoni értékű jogok, követelések, egyéb vagyonelemek tulajdonjoga bármely jogcímen történő átruházásának, megterhelésének vagy azokra ilyen jogügyletet eredményező jog (ideértve a vételi, eladási és az elővásárlási jogot is) alapításának engedélyezése, amennyiben a jogügyletben érintett vagyon értéke a 10.000.000,- forintot meghaladja;

A társaság tulajdonát képező olyan ingó vagyontárgy értékesítésének módjáról, amelynek könyv szerinti értéke nem haladja meg az 5.000.000 Ft, azaz ötmillió forint összeget az ügyvezető jogosult egyedi eljárásban döntést hozni.

Azon ingó vagyontárgyak értékesítését, melyeknek a könyv szerinti értéke meghaladja az 5.000.000,-Ft, azaz ötmillió forint összeget, versenyeztetés, licitálás útján kell megvalósítani.

1. ***Licittel kapcsolatos szabályozás:***

A licittel kapcsolatos információkat a társaságnak sajtó útján is meg kell hirdetni:

a) 5.000.000,-Ft, azaz ötmillió forint könyv szerinti értéket meghaladó, de 10.000.000,-Ft, azaz tízmillió forint könyv szerinti értéket el nem érő vagyontárgy esetén egy helyi, megyei sajtóban,

b) 10.000.000,-Ft, azaz tízmillió forint könyv szerinti értéket meghaladó vagyontárgy esetén egy országos napilapban is közzé kell tenni.

A licitálásra vonatkozó kiírásnak tartalmaznia kell a kikiáltási árat azzal a figyelmeztetéssel, hogy a licit nyertese az az ajánlattevő lesz, aki a kikiáltási árhoz képest a legmagasabb összegű ellenszolgáltatás megfizetésére tesz ajánlatot.

A licitálás időpontját úgy kell meghatározni, hogy a kiírás közzététele, egyben a licit kezdete és a licitálás lezárása között legalább 10 (tíz) nap különbség legyen.

Amennyiben a társaság a licitáló jognyilatkozatát elfogadja a szerződés létrejön. Elállás esetén a liciten meghatározott vételár 15 %-a kötbér, amelyet a licitáló köteles a társaság részére megfizetni.

A licitre vonatkozó felhívás a licitálás lezárásáig visszavonható, amelyet a meghirdetéssel azonos módon kell közzétenni.

A licit nyertese az általa ajánlott ellenszolgáltatás összegét a pályázati felhívásban meghatározottak szerint, de legkésőbb a licittől számított 30 napon belül egyösszegben köteles megfizetni. Megfizetésére részletfizetés és halasztás nem adható.

A társaság csak a licit nyertesével vagy - visszalépése esetén, ha azt a pályázati felhívásban előírta - a második legmagasabb összegű ajánlatot tevő személyével kötheti meg a szerződést. A szerződést a licit napjától számított 15 napon belül meg kell kötni. A szerződés megkötésével és a vételár megfizetésével az ajánlatot tevők ajánlati kötöttsége megszűnik.

1. ***Záró rendelkezések***

Jelen Vagyonértékesítési Szabályzat rendelkezéseit a hatálybalépésének napjától kell alkalmazni.

A Szabályzat 2024……. napjával lép hatályba.